Balfour-plaasmoord: Twee hoor oor borgtogDie Smuts-gesin se huis. Foto: Nantes Kelder. Die Balfour-landdroshof het Dinsdag uitspraak gelewer in die borgtogaansoek van die twee verdagtes wat aangekla word van die wrede moord op die Smuts-gesin op hul plaas buite dié Mpumalanga-dorpie. Sers. Gerald Sedibe, woordvoerder van die polisie, het aan Maroela Media gesê die verdagtes, Amos Mthembu (27) en Prince Mngomezulu (35), se aansoek om borgtog is van die hand gewys. Hulle bly in aanhouding totdat hulle weer op 24 Julie in die hof moet verskyn. Maroela Media het vroeër berig Gert Smuts (78), sy vrou, Paulina (71), hul seun Louis (47) en skoondogter Belinda (42) is in Februarie op die plaas Modderbult vermoor. Cherize (18) en Marcel (21), Louis en Belinda se kinders, het op een dag hul ouers asook hul oupa en ouma verloor. Die moordenaars het ŉ Toyota Prado gesteel en daarmee van die toneel gevlug. “Die verdagtes is by ŉ kuierplek in die dorp aangekeer. Hulle het glo vleis en drank gaan koop,” het Wouter Nel, voorsitter van die Balfour-boerevereniging, destyds gesê. Mthembu en Mngomezulu is glo Mosambiekse burgers en is kort ná die moorde in hegtenis geneem.